Source: http://europa.eu/rapid/press-release_CJE-13-23_mt.htm?locale=FR
Timestamp: 2015-02-02 02:15:27+00:00
Document Index: 2048860

Matched Legal Cases: ['Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ']

Commission Européenne - COMMUNIQUES DE PRESSE - Communiqué de presse - Statistika ġudizzjarja 2012: konsolidazzjoni tar-riżultati miksuba fl-aħħar snin
STQARRIJA GĦALL-ISTAMPA Nru 23/13
Il-Lussemburgu, 6 ta’ Marzu 2013
Statistika ġudizzjarja 2012: konsolidazzjoni tar-riżultati miksuba fl-aħħar snin
It-tul tal-proċeduri quddiem il-Qorti tal-Ġustizzja u l-Qorti Ġenerali jkompli jonqos b’mod sinjifikattiv.
L-istatistika ġudizzjarja tal-Qorti tal-Ġustizzja għas-sena 2012 hija, b’mod ġenerali, ikkaratterizzata minn produttività stabbli u minn titjib sinjifikattiv fl-effikaċja tat-tul tal-proċeduri. Barra minn hekk, jista’ jiġi nnotat tnaqqis żgħir fin-numru globali tal-kawżi mressqa quddiem it-tliet qrati (1 427 fl-2012 meta mqabbla ma’ 1 569 fl-2011), li, fid-dawl tal-iżvilupp tan-numru ta’ kawżi matul l-aħħar ħames snin, jista’ madankollu jkun ta’ natura pjuttost temporanja.
Fl-2012, il-Qorti tal-Ġustizzja qatgħet 595 kawża u tressqu quddiemha 632 kawża ġdida. In-numru ta’ kawżi li tressqu jibqa’ għoli ħafna u jikkostitwixxi, fl-istorja tal-Qorti tal-Ġustizzja, it-tieni l-ikbar numru ta’ kawżi mressqa f’sena. Il-fatt li tali numru naqas b’madwar 8 % meta mqabbel mas-sena 2011 (688 kawża mressqa) huwa prinċipalment dovut għal tnaqqis żgħir, meta mqabbel mas-sena preċedenti, fin-numru ta’ appelli ppreżentati kontra s-sentenzi tal-Qorti Ġenerali. Fir-rigward tan-numru ta’ kawżi għal deċiżjoni preliminari mressqa fl-2012, dan kien jirrappreżenta t-tieni l-ikbar ammont li qatt tressaq quddiem il-Qorti tal-Ġustizzja.
Fir-rigward tat-tul tal-proċeduri, l-istatistika hija pożittiva ferm. Fir-rigward, b’mod partikolari, tar-rinviji għal deċiżjoni preliminari, dan it-tul kien jammonta għal 15.7 xhur.
Għalhekk, fl-2012, it-tul medju tat-trattament tal-kawżi għal deċiżjoni preliminari laħaq l-iktar livell baxx fl-istorja.
Fir-rigward tar-rikorsi diretti u tal-appelli, it-tul medju tat-trattament tagħhom kien ta’ 19.7 xhur u ta’ 15.3 xhur rispettivament.
Il-Qorti Ġenerali għandha tkun sodisfatta li rnexxielha tikkonsolida l-qabża kwantitattiva li għamlet fl-2011. Fil-fatt, fl-2012, inqatgħu 688 kawża (li, wara dak tal-2011, jikkostitwixxi l-aħjar riżultat minn meta nħolqot il-qorti). Dan il-livell ġdid ta’ produttività ġudizzjarja, li joriġina mid-diversi riformi interni li ġew implementati fl-aħħar snin u li jipproduċu gwadann kumulattiv ta’ effiċjenza, irrenda possibbli li jkun hemm tnaqqis storiku tan-numru ta’ kawżi pendenti (li jammonta għal 71 kawża, jiġifieri iktar minn 5 % ta’ tnaqqis), minħabba tnaqqis okkażjonali tal-kawżi mressqa, li din is-sena jammonta għal 617 kawża (jiġifieri iktar minn 15 % ta’ tnaqqis). Barra minn hekk, it-tul tal-proċeduri tnaqqas kunsiderevolment, b’tul medju ta’ 24.8 xhur, jiġifieri tnaqqis ta’ 1.9 xhur meta mqabbel mal-2011.
B’differenza għal qrati oħra, l-istatistika ġudizzjarja tat-Tribunal għas-Servizz Pubbliku tindika, fir-rigward tal-2012, żieda ġdida fin-numru ta’ kawżi mressqa (178) meta mqabbla mas-sena preċedenti (159). Għaldaqstant, dan in-numru żdied b’mod kostanti sa mill-2008.
In-numru ta’ kawżi maqtugħa (121) huwa, min-naħa tiegħu, ferm iżgħar meta mqabbel mas-sena l-oħra (166), li huwa minnu li kien jikkostitwixxi l-aħjar riżultat kwantitattiv tat-Tribunal għas-Servizz Pubbliku mill-ħolqien tiegħu. Dan it-tnaqqis huwa dovut għall-bidla li seħħet fi tmiem l-2011 fil-kompożizzjoni tat-Tribunal. Fil-fatt, l-imħallfin ġodda li ġew innominati setgħu biss jilħqu l-livell massimu tagħhom ta’ produttività wara diversi xhur fis-servizz minħabba ż-żmien meħtieġ għat-taħriġ u għad-deċiżjoni tal-kawżi.
Madankollu, ma kienx hemm bidla kbira fit-tul medju tal-proċeduri (14.8 xhur fl-2012 meta mqabbel ma’ 14.2 xhur fl-2011).
Dokument mhux uffiċjali għall-użu tal-mezzi ta’ komunikazzjoni li ma jorbotx lill-Qorti tal-Ġustizzja.
Kuntatt tal-istampa: Christopher Fretwell (+352) 4303 3355